Først og fremmest: Socialdemokratiet har ikke foreslået en skat på alle, der har en mobiltelefon.

Det er derfor forkert, når Lars Løkke Rasmussen siger det i TV Avisen.

Men Socialdemokratiet ønsker rigtig nok at fastholde skatten på arbejdsgiverbetalte mobiltelefoner. Det er den skat, du skal betale, hvis din arbejdsgiver betaler for din telefon, og du bruger den privat. Skatten rammer i dag ca. 514.000 danskere, viser tal fra Skatteministeriet.

Det skriver Socialdemokratiet i sit socialudspil "Altid på børnenes side" fra 2018. Et udspil, som blandt andet bliver finansieret med de 580 millioner kroner, som skatten giver om året.

Skatten blev indført under Thorning-regeringen i 2012 som erstatning for VK-regeringens multimedieskat. Men regeringen og Dansk Folkeparti aftalte i forbindelse med finansloven for 2018 at sløjfe skatten fra 2020.

Det er den aftale, som Socialdemokratiet ønsker at rulle tilbage ved at fastholde skatten på det niveau, den har i dag.

Det er derfor heller ikke helt korrekt, når Lars Løkke Rasmussen påstår, at de personer, der har en arbejdsgiverbetalt mobiltelefon i dag, skal betale “mere i skat”. Det siger Simon Halphen Boserup, der er adjunkt på Økonomisk Institut på Københavns Universitet.